[pic] | KOMISIJA EVROPSKIH SKUPNOSTI |

Bruselj, 27.6.2007

COM(2007) 384 konč.

2004/0248 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah Evropskega parlamenta, predlaganih k skupnemu stališču Sveta v zvezi s predlogom

DIREKTIVE EVROPSKEGA PARLAMENTA IN SVETA o določitvi pravil o nazivnih količinah za predpakirane izdelke, o razveljavitvi direktiv Sveta 75/106/EGS in 80/232/EGS in o spremembi Direktive Sveta 76/211/EGS

O SPREMEMBAH PREDLOGA KOMISIJE v skladu s členom 250(2) Pogodbe ES

2004/0248 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah Evropskega parlamenta, predlaganih k skupnemu stališču Sveta v zvezi s predlogom

DIREKTIVE EVROPSKEGA PARLAMENTA IN SVETA o določitvi pravil o nazivnih količinah za predpakirane izdelke, o razveljavitvi direktiv Sveta 75/106/EGS in 80/232/EGS in o spremembi Direktive Sveta 76/211/EGS Postopek soodločanja Druga obravnava

1. UVOD

Točka (c) tretjega pododstavka člena 251(2) Pogodbe ES določa, da Komisija poda mnenje o spremembah, ki jih predlaga Evropski parlament na drugi obravnavi. Komisija v nadaljevanju predstavlja svoje mnenje o štirih spremembah, ki jih predlaga Parlament.

2. OZADJE

Predlog COM(2004) 708 konč.[1] je bil poslan Evropskemu parlamentu in Svetu 25. oktobra 2004 v skladu s postopkom soodločanja po členu 95 Pogodbe ES.

Evropski ekonomsko-socialni odbor je dal svoje mnenje 6. aprila 2005[2].

Evropski parlament je dal svoje mnenje na prvi obravnavi 2. februarja 2006.

Predlog COM (2006)171 konč.[3], spremenjen v skladu s členom 250(2) Pogodbe ES, je bil poslan Evropskemu parlamentu in Svetu 18. aprila 2006.

Na podlagi mnenja Evropskega parlamenta in v skladu s členom 251(2) Pogodbe ES je Svet, potem ko je bil 25. septembra 2006 dosežen politični dogovor, 4. decembra 2006 sprejel skupno stališče[4]. Sporočilo Komisije o skupnem stališču COM(2006)811 konč. je bilo sprejeto 12. decembra 2006.

Evropski parlament je svoje stališče sprejel na drugi obravnavi 10. maja 2007.

3. NAMEN PREDLOGA

Namen direktive je odpraviti predpise iz 70-ih, s katerimi so bile določene nazivne količine, v katerih se lahko proda izdelek. Predlog ohranja samo ureditev za vino in žgane pijače, za katere že veljajo obvezne nazivne količine.

Direktiva poenostavlja predpise o nazivnih količinah z združitvijo dveh direktiv v eno direktivo. Podobno združuje ureditev meroslovne kontrole predpakiranih izdelkov, ki jih trenutno obravnavata dve direktivi, v eno samo direktivo. Posledično razveljavlja direktivi 75/106 in 80/232 ter razširja obseg direktive 76/211 na vse predpakirane izdelke.

4. MNENJE KOMISIJE O SPREMEMBAH, KI JIH PREDLAGA EVROPSKI PARLAMENT

4.1. Splošno

Evropski parlament je 10. maja 2007 sprejel kompromisni sveženj, ki je bil dogovorjen s Svetom, da se doseže soglasje na drugi obravnavi.

Komisija sprejema vse spremembe. Spremembe vključujejo uvodno izjavo o prostovoljni uporabi označevanja cen na enoto, uvodno izjavo in člen o spremljanju opuščanja nacionalnih velikosti ter uvodno izjavo o položaju britanskega kruha v novi direktivi.

Sklenitev kompromisnega svežnja je olajšala izjava, ki jo je Komisija dala glede odprodaje zalog vina in žganih pijač (glej Prilogo).

4.2. Spremenjeni predlog

V skladu s členom 250(2) Pogodbe ES Komisija spremeni svoj predlog, kot je navedeno zgoraj.

PRILOGAIzjava Komisije glede odprodaje zalog vina in žganih pijač

Prihodnja stopnja nazivnih količin Skupnosti za vina in žgane pijače v razponih iz Priloge je v osnovi že obstoječa stopnja, z izjemo 1125 ml za žgane pijače. Zaradi tega bo učinek praktično zanemarljiv. Stopnje pod ali nad razponi, opredeljenimi v Prilogi (med 100 in 1500 ml, razen spodnji razpon 125 ml za peneča vina in največja količina 2000 ml za žgane pijače), v Prilogi niso zajete in zaradi tega spadajo v okvir splošnega načela prostih nazivnih količin.

Države članice imajo v skladu s členom 8 skupnega stališča (Prenos) na voljo 12 mesecev od začetka veljavnosti Direktive za vključitev instrumenta v nacionalno zakonodajo. Direktiva se začne uporabljati 18 mesecev po začetku veljavnosti, kar pomeni, da med prenosom Direktive in njeno uporabo preteče najmanj šest mesecev. S tem se zadevnim proizvajalcem zagotovi dovolj časa za prilagoditev.

Na predpakirane izdelke, ki so bili dani v promet pred začetkom uporabe Direktive, na primer na tiste v distribucijskih poteh, Direktiva ne bi vplivala in bi se lahko prodali končnim potrošnikom.

Zaradi teh razlogov Komisija meni, da odprodaja zalog predpakiranega vina in predpakiranih žganih pijač v praksi ne bi povzročala težav.

[1] UL C 49, 28.2.2006, str. 37.

[2] UL C 255, 14.10.2005, str. 36.

[3] UL C 130, 3.6.2006, str. 9.

[4] UL C 311E, 19.12.2006, str. 21.